**РЕГЛАМЕНТ**

**Национален младежки конкурс на НСОРБ**

**„Аз за моята община:** **моят глас за европейска промяна“ 2025**

**Националният младежки конкурс „Аз за моята община“** се организира от Националното сдружение на общините в Република България (НСОРБ) от 2023 г. по повод 12 октомври – Ден на българската община и местното самоуправление.

**Целта на конкурса** е да насърчи активното включване на младите хора в обществения живот на местно ниво, да ги стимулира да участват с креативни идеи в развитието на своите населени места, както и да ги запознае с предизвикателствата и трудностите, които преодоляват в процеса на своята работа кметовете, общинските съветници и служителите в общините.

**Конкурсът е насочен към младежи на възраст от 15 до 29 години (съгласно §1, т.1 от Закона за младежта), които са ученици, студенти и работещи.**

**Общините могат да станат част от информационната кампания на НСОРБ за конкурса**, да стимулират младите хора в общината да участват активно, да поемат ангажимент за реализиране на класирано предложение, в случай, че е получено от жител на съответната община, да участват със свой принос за обогатяване на наградния фонд.

**ТЕМА НА КОНКУРСА ЗА 2025 г.**

През 2025 г. мотото на конкурса е **„Аз за моята община: моят глас за европейска промяна“** и има за цел да насърчи младите хора да споделят конкретни примери от своите населени места, където реализирането на проекти с европейско финансиране е довело до видими промени и подобрения в средата и качеството на живот за гражданите.

*Институционален партньор на тазгодишното издание на инициативата е Представителството на Европейската комисия в България.*

Националният младежки конкурс на НСОРБ през 2025 г. насърчава **младите хора в страната да видят и оценят реалната подкрепа за обществото от изпълнението на общински проекти, подкрепени от европейските фондове, като дадат личната си оценка чрез конкретни примери.**

Участващите в конкурса идеи трябва да са свързани с усилията на местните власти да комуникират ползите от европейското финансиране със своите съграждани.

**Участниците в конкурса трябва да обмислят, разпишат и представят в предпочетен от тях формат конкретни истории и примери за подобрено качеството на живот в техните населени места**, да покажат реалната полза и човешкото лице на европейското финансиране.

Те могат да опишат/снимат или разкажат чрез видео как например топлият обяд и асистентската подкрепа поддържат живота на възрастните им съседи, как новите пътища улесняват достъпа, как споделените пространства създават нови възможности за социализация, как интерактивните кабинети в училищата правят обучението по-интересно, как новото улично осветление подобрява безопасността, как общественият транспорт става по-ефективен или как културният живот в града се обогатява с нови инициативи. С тези истории насърчаваме младите хора да покажат своята гледна точка за реалната полза и човешкото лице на европейското финансиране, като подчертаят неговото значение за развитието на местните общности.

**УСЛОВИЯ ЗА УЧАСТИЕ**

Право на участие в конкурса имат младежи на възраст от 15 до 29 г. включително (съгласно §1, т.1 от Закона за младежта), които са ученици, студенти или работят.

Участието в конкурса може да бъде индивидуално или в екип.

Участието в конкурса е доброволно.

Участниците в конкурса следва да изпратят изложение на своята проектна идея (с текст, видео, презентация или др.), в съответствие с условията на конкурса, в електронен формат по електронна поща на НСОРБ: konkurs@namrb.org

Предложенията за участие в конкурса се подават на български език.

Срок за получаване на предложенията: **30 август 2025 г.**

**ИЗИСКВАНИЯ КЪМ КОНКУРСНИТЕ ПРЕДЛОЖЕНИЯ:**

**Релевантност на историята:**

1. Историята трябва ясно да показва ползите от европейското финансиране в контекста на местната общност;
2. **Важно!** **Трябва да бъде фокусирана върху конкретен проект или инициатива на конкретна община, реализирани с финансиране от ЕС**.

**Субективен елемент:**

1. Историята трябва да включва лични свидетелства и примери, които подчертават човешкото лице на европейската подкрепа;
2. Може да бъде разказана през погледа на конкретен гражданин, група граждани или потребители на обновена с европейските средства общинска услуга;
3. Трябва да описва реални промени в живота на хората, благодарение изпълнението на проекта.

**Оригиналност и креативност:**

1. Историята трябва да бъде достоверна, вдъхновяваща и да предлага нов поглед върху ползите от европейското финансиране;
2. Креативно представяне на информацията чрез текстове, снимки, видеоклипове и др.

**Яснота и структура:**

1. Историята трябва да бъде добре структурирана и лесно разбираема;
2. Ясно и логично представяне на основните точки и заключения.

**Влияние и значимост:**

1. Историята трябва да подчертава значимостта на проекта за местната общност;
2. Да показва дългосрочните ефекти и устойчивостта на постигнатите резултати.

**Допълнителни насоки:**

**Рамкиране**: Кандидатите трябва да предоставят достатъчно контекст за проекта и неговото значение за общността.

**Документация**: Включване на снимки, документи или други материали, които подкрепят историята.

**Интервюта и цитати**: Включване на интервюта с участници в проекта или цитати от засегнатите лица.

**Изисквания към представянето на проектите:**

*Текстови файл:*

**•** Оптимален обем на разработката - до 10 страници;

**•** Резюме на проекта (до 2 стр.);

**•** Вид шрифт и размер на шрифта – шрифт: Times New Roman 12;

**•** Кратка информация за финансиращия механизъм, по който е реализиран представения проект.

*Видео:*

* Продължителност до 5 минути;
* Големина на файла – дo 200 МБ;
* Формат - MP4, MOV, AVI;
* Съотношение – 720p (препоръчително 1080p).

*Презентация:*

* Обем – до 20 страници;
* Формат: PDF, PPT/PPTX.

Бонус точки ще бъдат присъждани на предложения с видеа и снимково съдържание.

**ЖУРИ**

Комисия от четирима представители на НСОРБ и един представител на Представителството на ЕК в България.

**ПРОВЕЖДАНЕ НА КОНКУРСА**

Всички постъпили предложения за участие ще бъдат селектирани в категориите:

* Ученици;
* Студенти;
* Работещи младежи;
* Колективни участници/група.

**ВАЖНО! Няма да бъдат разглеждани проекти на лица под 15 и над 29 години (извън определението съгласно §1, т.1 от Закона за младежта).**

**НАГРАДИ**

В Националния младежки конкурс „**Аз за моята община: моят глас за европейска промяна“** ще бъде разпределен награден фонд от 5 000 лв.

По една награда от 1 000 лв. ще бъде връчена на победителите във всяка от категориите. Ще бъдат присъдени и две поощрителни награди по 500 лв.

Победителите ще бъдат обявени на интернет страницата на НСОРБ.

Наградите ще бъдат връчени на специална церемония в рамките на Годишната среща на местните власти през месец октомври 2025 г.

**За допълнителна информация:**

*Йоана Бончева – отдел „ПР, комуникации и издания“ на НСОРБ,* *y.boncheva@namrb.org*